ཕྲུ་གུ་སྐྱེ་རྒྱུ་ཡོད་པའི་བུད་མེད་ཚོར་མཚོན་ན་གནས་ཚུལ་འདི་གཏམ་བཟང་ཞིག་ཆགས་ཡོད།ཉམས་ཞིབ་པ་ཚོས་ཤེས་རྟོགས་བྱུང་བར་གཞིགས་ན་བུད་མེད་ཀྱི་ཀླད་པའི་གནས་འགའ་ཞིག་ཕྲུ་གུ་སྐྱེས་ཟིན་པའི་རྗེས་སུ་འཕེལ་སྐྱེད་ཡོང་གི་ཡོད་པ་དང་།གནས་དེ་དག་གཙོ་བོ་ཀུན་སློང་དང་མོས་པ།སེམས་ཚོར་བཅས་ལ་སྟངས་འཛིན་བྱེད་ཀྱི་ཡོད།མ་ཟད་རང་གི་ཕྲུ་གུ་ནི་དམིགས་བསལ་དང་ཡང་དག་པ་ཞིག་ཡིན་བསམ་པའི་ཐོག་ནས་ཕྲུ་གུར་གཅེས་སྐྱོང་ལེགས་ཤོས་དང་བརྩེ་བ་ཆེ་ཤོས་བྱེད་མཁན་གྱི་ཨ་མ་དེ་དག་གི་ཀླད་པར་འཚར་ལོངས་ཀྱི་འགྱུར་མང་ཤོས་ཡོང་བ་རྙེད་ཡོད།འདི་ལྟ་བུའི་ཀླད་པའི་འགྱུར་བ་ལ་བརྟེན་ནས་ཕྲུ་གུ་གཅེས་སྐྱོང་བྱེད་པའི་ཀུན་ལོང་སྐྱེ་བ་དང་།གཅེས་སྐྱོང་གི་བྱ་བ་ལ་བརྟེན་ནས་རང་ཉིད་བློ་ཁ་ཚིམ་པ་དང་སྐྱིད་སྣང་གི་ཚོར་བ་ཡོང་བ་ཡིན་ཟེར།བུད་མེད་འགའ་ཞིག་རང་གི་ཕྲུ་གུར་གཅེས་སྐྱོང་བྱེད་པའི་བློ་མི་སྐྱེ་བ་མ་ཟད་རང་གི་ཕྲུ་གུར་ཞེན་པ་ལོག་པ་དང་སེམས་ཚོར་ངན་པ་སྐྱེ་བ་ཡང་ཡོང་གི་ཡོད་པས།ད་ལྟའི་ཉམས་ཞིབ་ཀྱི་མཇུག་འབྲས་འདི་ལ་བརྟེན་ནས་དེ་ལྟ་བུའི་དཀའ་ངལ་སེལ་ཐུབ་པའི་རེ་བ་བྱེད་བཞིན་ཡོད་ལ།ཕལ་ཆེར་ཕྲུ་གུ་སྐྱེས་ཟིན་པའི་རྗེས་སུ་ཡང་བུད་མེད་དེ་དག་གི་ཀླད་པའི་ནང་རང་བཞིན་གྱི་འགྱུར་བའམ་སྐྱེ་འཕེལ་དེ་ལྟར་མ་བྱུང་བས་ཕྲུ་གུར་བརྩེ་སེམས་མི་སླེབས་པ་ཡིན་པའི་ཚོད་དཔག་བྱེད་བཞིན་ཡོད།ཉམས་ཞིབ་མི་སྣས་ཟེར་དོན།ང་ཚོས་རང་གི་ཕྲུ་གུ་ལ་སེམས་མི་ཆགས་པའི་བུད་མེད་དེ་དག་གི་ཀླད་པའི་བྱེད་ལས་དང་བུ་མེད་རྒྱུན་ལྡན་ཚོའི་ཀླད་པའི་བྱེད་ལས་གཉིས་གཤིབ་སྡུར་གྱི་ཐོག་ནས་ཁོང་ཚོའི་ཀླད་པར་སྐྱོན་གང་ཡོད་པ་དང་དེར་བཅོས་ཐབས་འཚོལ་ཐུབ་པའི་རེ་བ་བྱེད་བཞིན་ཡོད་ཟེར།སྤྱིར་མངལ་སྦྲུམ་གྱི་སྐབས་དང་ཕྲུ་གུ་སྐྱེས་ཙམ་གྱི་རྗེས་སུ་བུད་མེད་ཚོའི་ཀླད་པར་འགྱུར་ལྡོག་འགྲོ་བཞིན་པ་ཁོང་ཚོ་རང་གིས་ཚོར་སྣང་ཡོང་གི་ཡོད་པ་དང་།དེ་སྔོན་དཀའ་ཚེགས་མེད་པར་དྲན་གསོ་ཐུབ་པའི་གནས་ཚུལ་ཡང་དྲན་གསོ་བྱེད་རྒྱུ་དཀའ་བ་སོགས་ཀྱི་ཚོར་སྣང་ཡོང་གི་ཡོད་པའི་གནས་སྟངས་འདི་སྔ་མོ་ནས་ཚན་རིག་པ་ཚོས་རྟོགས་ཞིབ་བྱུང་ཡོད་པ་མ་ཟད།གནས་སྟངས་འདི་ལ་མ་ཡི་ཀླད་པའི་གནས་སྟངས་ཟེར་གྱི་ཡོད།དེ་སྔོན་ཚན་རིག་པ་ཚོས་ཉམས་ཞིབ་ནང་མངལ་སྦྲུམ་གྱི་གནས་སྐབས་སུ་མའི་ཀླད་པ་ཕྲན་ཙམ་འཁུམ་འགྲོ་བ་ཡང་མཐོང་ཡོད།དེར་བརྟེན་ད་བར་ཉམས་ཞིབ་པ་དང་མི་དམངས་ཁྲོད་མའི་མངལ་སྦྲུམ་གྱི་སྐབས་དང་ཕྲུ་གུ་སྐྱེས་པའི་རྗེས་སུ་མའི་ཀླད་པར་གནོད་སྐྱོན་དང་ཕྲ་ཕུང་སྟོང་ཕྲག་མང་པོ་ཤི་འགྲོ་བའི་ཡིད་ཆེས་བྱེད་བཞིན་ཡོད་ཀྱང་།ད་ལྟའི་ཉམས་ཞིབ་འདི་བརྒྱུད་མངལ་སྦྲུམ་གྱི་གནས་སྐབས་ཀླད་པའི་ནང་བཟང་ཕྱོགས་ཀྱི་འགྱུར་བ་མང་པོ་འགྲོ་བཞིན་པ་འདི་དག་ཀྱང་ཤེས་རྟོགས་བྱུང་བ་རེད།བརྟག་དཔྱད་འདི་ཐོག་མར་ཙི་ཙི་དང་དེ་མིན་གྱི་ནུ་གསོས་སེམས་ཅན་ཆུང་རིགས་འགའ་ཞིག་གི་ཀླད་པའི་སྟེང་བྱས་ཡོད་པ་དང་།མངལ་སྦྲུམ་སྐབས་བྱུང་བའི་འགྱུར་བ་དེ་དག་བུ་བརྒྱུད་གཅེས་སྐྱོང་དང་འབྲེལ་བའི་བྱ་བའི་རིགས་ལག་བསྟར་ལེགས་འགྲུབ་ཡོང་ཆེད་དང་འགྱུར་བ་གང་བྱུང་བ་དེ་མི་ཚེ་ཧྲིལ་པོར་གནས་ཀྱི་ཡོད།འགྱུར་བ་འདི་དག་མིའི་ནང་ལ་ཡང་ཡོང་མིན་བརྟག་ཆེད་ཉམས་ཞིབ་པ་ཚོས་ཕྲུ་གུ་བརྩས་མ་ཐག་གི་བུད་མེད་བཅུ་དགུའི་ཀླད་པ་ལ་པར་སློག་རྒྱབ་པ་དང་དེ་རྗེས་ཟླ་བ་བཞིའི་རྗེས་སུ་སླར་ཡང་བརྟག་དཔྱད་བྱེད་སྐབས་ཁོང་ཚོའི་ཀླད་སྦུག་དང་།མདུན་གྱི་ཀླད་ཤུན།དེ་བཞིན་ཁམ་ཙིག་ཀླད་ཞོ་བཅས་ལ་འགྱུར་བ་མངོན་གསལ་ཅན་ཕྱིན་ཡོད་པ་རྙེད་ཡོད།ཀླད་གནས་འདི་དག་ཕྲུ་གུར་གཅེས་སྐྱོང་བྱེད་པ་དང་།གཅེས་སྐྱོང་གི་བྱ་བ་ལེགས་འགྲུབ་བྱུང་མཚམས་བློ་ཁ་ཁེངས་པའི་ཚོར་བ་སྐྱེ་བ་སོགས་ལ་སྟངས་འཛིན་བྱེད་པ་མ་ཟད།འཆར་འགོད་དང་ཕུགས་རྒྱང་རིང་བའི་ལས་དོན་བྱེད་ཕྱོགས་བསམ་གཞིགས་བྱེད་པའི་ཀླད་གནས་ཀྱང་ཚུད་ཡོད་སྟབས་མ་འོངས་པའི་དུས་ཡུན་ཁྲོད་ཕྲུ་གུའི་མདུན་ལམ་ཆེད་ལས་ཀ་གང་བྱེད་དགོས་པ་དང་དེ་དག་སྔོན་ཚུད་ནས་གྲ་སྒྲིག་ལག་བསྟར་བྱེད་པའི་ཕན་ཐོགས་ཡོང་གི་ཡོད།ཉམས་ཞིབ་ཁྲོད་ད་དུང་ཡང་གསལ་ཁ་མེད་པ་དང་མུ་མཐུད་དཔྱད་པ་བྱེད་དགོས་པ་ནི་མངལ་སྦྲུམ་སྐབས་སྐྲུན་པའི་ཧོར་མོན་དེ་དག་གིས་མའི་ཀླད་པར་འགྱུར་བ་གཏོང་བའི་སྐུལ་མ་བྱེད་པ་དང་འགྱུར་བ་དེའི་རྐྱེན་གྱིས་མས་ཕྲུ་གུར་གཅེས་སྐྱོང་བྱེད་པའི་ཚོར་བ་ཡོང་གི་ཡོད་དམ།ཡང་ན་མས་ཕྲུ་གུར་གཅེས་སྐྱོང་བྱེད་པའི་བྱ་བ་དེས་མའི་ཀླད་པར་འགྱུར་བ་གཏོང་བ་ཞིག་ཡིན་མིན་ཐག་གཅོད་བྱུང་མེད།གང་ལྟར་ཡང་མངལ་སྦྲུམ་དང་ཕྲུ་གུ་བཙས་པའི་རྗེས་སུ་ཀླད་པར་འགྱུར་བ་འབྱུང་བ་ནི་མངོན་སུམ་ཚད་གྲུབ་ཏུ་གྱུར་ཡོད།ཕོ་མོའི་བསམ་བློ་གཏོང་ཕྱོགས་བར་ན་ཁྱད་པར་ཆེན་པོ་ཡོད་པ་དང་ཕྲུ་གུ་སྐྱེས་པའི་རྗེས་སུ་ཁྱད་པར་དེ་བས་ཆེ་རུ་འགྲོ་བཞིན་ཡོད།དེར་བརྟེན་ཕོ་མོའི་བློ་ཁ་དང་ཚོར་བ་སོགས་མི་འདྲ་བ་དང་གཅིག་གི་བསམ་ཚུལ་གཞན་དེས་ཤེས་རྟོགས་མ་ཐུབ་པའི་རྒྱུ་མཚན་གྱིས་བཟའ་ཚང་གི་བར་ན་སྐབས་རེ་དོན་དག་ཆུང་ངུ་དེ་དག་གིས་ཀྱང་བར་ཆད་ཆེན་པོ་སྣ་འདྲེན་བྱེད་སྲིད་པ་ཡིན།ཕྲུ་གུར་བྱམས་སྐྱོང་བྱེད་པ་ལ་བརྟེན་ནས་མའི་ཀླད་པར་འགྱུར་བ་འབྱུང་བ་འདི་རིགས་རྫས་ཀྱི་ཐོག་ནས་རྒྱུ་མཚན་ལྡན་པའི་འབྲེལ་བཤད་བྱེད་རྒྱུ་ཡོད་དེ།དེ་ཡང་ཕྲུ་གུ་དེའི་ལུས་པོའི་ནང་མ་རང་ཉིད་ཀྱི་ཤ་ཁྲག་གམ་རིགས་རྫས་ཡོད་པས་རང་གི་རིགས་རྒྱུད་རྒྱུན་འཁྱོངས་ཆེད་གང་ཡང་བློས་གཏོང་བྱེད་སྲིད་པ་ཡིན།དེ་བཞིན་ཚན་རིག་པ་ཚོས་རྟོགས་ཞིབ་བྱུང་བའི་འབྲེལ་ཡོད་གནས་ཚུལ་གཞན་ཞིག་ནི་ཕྲུ་གུ་ཡོད་པའི་ཙི་ཙི་མོ་དང་ཕྲུ་གུ་མེད་པའི་ཙི་ཙི་མོ་གཉིས་ཁ་ལག་འཚོལ་རྒྱུ་འགྲན་སྡུར་བྱེད་སྐབས་ཕྲུ་གུ་ཡོད་པ་ཚོས་ཁ་ལག་སྔོན་ལ་རྙེད་ཀྱི་ཡོད་པ་མཐོང་ཡོད།ཉམས་ཞིབ་པ་ཚོས་མུ་མཐུད་ཟེར་དོན།འཕེལ་རིམ་གྱི་ཐོག་ནས་ཨ་མ་དེ་དག་གིས་དཀའ་ངལ་ཤིན་ཏུ་ཆེན་པོ་གདོང་ལེན་བྱེད་དགོས་ཀྱི་ཡོད།ཕྲུ་གུ་མ་སྐྱེས་པའི་གོང་དུ་རང་གི་འཚོ་གནས་ཆེད་ལས་དོན་གང་བྱེད་དགོས་པ་དེ་དག་རྒྱུན་སྐྱོང་བྱས་པའི་ཐོག་ནས་ཕྲུ་གུ་དེའི་འཚོ་གནས་དང་འབྲེལ་བའི་ལས་དོན་དེ་དག་ཀྱང་འཐུས་ཤོར་མེད་པ་བྱེད་དགོས་པ་དང་།ཕྲུ་གུ་གསོ་སྐྱོང་བྱེད་རྒྱུ་ནི་ལས་སླ་མོ་ཞིག་མིན་སྟབས་དཀའ་ཚེགས་དེ་དག་གདོང་ལེན་བྱེད་པར་ཀླད་པ་ལ་དགོས་ངེས་ཀྱི་འགྱུར་བ་འགྲོ་དགོས་ཀྱི་ཡོད་པ་དང་།འཕེལ་རིམ་གྱི་ཐོག་ནས་དེ་ལྟར་ཡོང་བའི་ཁྱད་ཆོས་རྙེད་ཡོད་པ་རེད།འོན་ཀྱང་ཞན་ཕྱོགས་ཀྱི་ཐོག་ནས་བཤད་ན་ཕྲུ་གུ་སྐྱེས་མ་ཐག་གི་ཨ་མའི་ཀླད་པར་གལ་གནད་ཆེ་བའི་ལས་དོན་གཞན་སྒྲུབ་དགོས་པར་བརྟེན་ཅ་དངོས་སོགས་ཀྱི་མིང་དང་འབྲེལ་བའི་དྲན་པ་དང་དེ་མིན་གྱི་བྱ་བ་ཆུང་རིགས་བྱེད་པའི་ནུས་པ་ཉམས་འགྲོ་བ་ཡིན།དེར་བརྟེན་ཕྲུ་གུ་བཙས་རྗེས་ཨ་མ་ཚོས་རང་གི་དྲན་པ་མི་བརྟན་པ་དང་བརྗེད་སླ་བ་མྱོང་གི་ཡོད།